Source: http://www.antimon.gov.sk/?c=373
Timestamp: 2013-05-24 13:36:45+00:00

Document:
Informácie o úrade / Štatút / Štatút Protimonopolného úradu SR
(1) Štatút Protimonopolného úradu Slovenskej republiky (ďalej len „úrad“) v súlade so zákonmi a ostatnými všeobecne záväznými právnymi predpismi podrobnejšie vymedzuje úlohy úradu, ustanovuje zásady jeho činnosti a zásady jeho vnútornej organizácie a upravuje vzťahy úradu k ministerstvám, ostatným ústredným orgánom štátnej správy Slovenskej republiky a k ďalším štátnym orgánom a právnickým osobám.
(2) Úlohy, zásady činnosti a zásady vnútornej organizácie úradu uvedené v štatúte sú záväzné pre vydanie organizačného poriadku úradu a ostatných jeho riadiacich dokumentov.
(1) Úrad, ktorý je ústredným orgánom štátnej správy Slovenskej republiky na ochranu a podporu hospodárskej súťaže, pôsobí na základe zákona č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov a zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z. (ďalej len „zákon“). (2) Úrad je rozpočtovou organizáciou, ktorá je svojimi príjmami a výdavkami zapojená na štátny rozpočet1).
(3) Sídlom úradu je Bratislava. Úrad môže zriaďovať stále alebo dočasné pracoviská aj mimo svojho sídla.
(4) Úrad je služobným úradom pre vykonávanie štátnej služby2) a zamestnávateľom pre vykonávanie verejnej služby3). Čl. 3
Úrad v rámci svojej pôsobnosti a) vykonáva prešetrovanie postavenia a správania sa podnikateľov na relevantnom trhu,
b) rozhoduje o uložení povinnosti zdržať sa konania, ktoré je v rozpore so zákonom a odstrániť protiprávny stav,
c) postupuje a rozhoduje vo všetkých veciach ochrany hospodárskej súťaže vyplývajúcich z ustanovení zákona, najmä rozhoduje vo veci dohôd obmedzujúcich hospodársku súťaž, vo veci zneužitia dominantného postavenia, vo veci koncentrácie, ukladá pokuty za porušenie zákona, d) kontroluje dodržiavanie rozhodnutí vydaných v konaní pred úradom,
e) vydáva stanovisko podľa osobitného predpisu, najmä pri posudzovaní stavu konkurenčného prostredia4), k doručenému podnetu na preskúmanie toho, či sa uskutočnil dovoz dumpingového tovaru, jeho úrovne a účinku5), k návrhu na uplatnenie ochranného opatrenia6), k doručenému podnetu na preskúmanie toho, či sa uskutočnil dovoz tovaru subvencovaného zakázanou subvenciou, alebo či sa uskutočnil vývoz takéhoto tovaru na zahraničný relevantný trh a ich účinkov7), f) vydáva všeobecne záväzné právne predpisy na základe splnomocnenia zákona,
g) zabezpečuje medzinárodné vzťahy v oblasti ochrany hospodárskej súťaže na úrovni orgánov s právomocou v tejto oblasti, najmä uzatvára bilaterálne zmluvy o vzájomnej spolupráci s partnerskými úradmi, spolupracuje s Európskou komisiou pri plnení úloh vyplývajúcich zo schválených dokumentov, najmä Európskej dohody o pridružení uzatvorenej medzi Slovenskou republikou na jednej strane a Európskymi spoločenstvami a ich členskými štátmi na strane druhej a Národného programu pre prijatie acquis communautaire, ako aj úloh týkajúcich sa napĺňania koncepcie integrácie Slovenskej republiky do Európskej únie, h) navrhuje ďalšie opatrenia na ochranu a podporu hospodárskej súťaže, najmä opatrenia súvisiace s odstraňovaním administratívnych, právnych a technických bariér vstupu na relevantný trh, so zavádzaním princípov hospodárskej súťaže do jednotlivých sektorálnych politík, so zavádzaním princípov nediskriminácie, transparentnosti a s vylučovaním možností špecifických rozdielnych prístupov posudzovania prípadov.
Úrad ďalej plní úlohy vyplývajúce zo všeobecne záväzných právnych predpisov a z uznesení vlády Slovenskej republiky, najmä
a) vo vzťahu k štátnemu rozpočtu1) ,
b) pri správe majetku štátu8)
c) na úseku kontrolnej činnosti9),
d) na úseku obrany10),
e) na úseku ochrany utajovaných skutočností11),
f) v oblasti rozvoja jednotného informačného systému12),
g) pri príprave návrhov zákonov a iných všeobecne záväzných právnych predpisov13). Zásady činnosti a vnútornej organizácie úradu
(1) Na čele úradu je predseda, ktorého na návrh vlády Slovenskej republiky vymenuje a odvolá prezident Slovenskej republiky. Funkčné obdobie predsedu úradu je päť rokov.
(2) Predseda úradu vymenúva a odvoláva podpredsedu úradu. Podpredseda úradu zastupuje predsedu úradu v čase jeho neprítomnosti v rozsahu jeho práv a povinností. Predseda úradu môže poveriť aj v iných prípadoch podpredsedu úradu, aby ho zastupoval. (3) Úrad sa organizačne člení na odbory.
(4) Odbor je základným organizačným stupňom riadenia a rozhodovania, nositeľom úloh úradu podľa vymedzených okruhov a odborných činností. Odbor riadi riaditeľ odboru.
(5) Úlohy spojené s uplatňovaním štátnozamestnaneckých vzťahov a s organizačným zabezpečením činnosti úradu plní vedúci služobného úradu14), ktorého vymenúva a odvoláva predseda Úradu pre štátnu službu. (6) Plnenie úloh vyplývajúcich zo štátnozamestnaneckých a iných právnych vzťahov zamestnancov a uplatňovanie právnych vzťahov zamestnancov, ktorí neplnia úlohy štátnej správy alebo nevykonávajú štátne záležitosti, zabezpečuje osobný úrad15).
(7) Vnútornú organizačnú štruktúru úradu, rozsah právomoci a vzájomné vzťahy organizačných útvarov úradu, rozsah oprávnení a zodpovednosti predstavených upravuje organizačný poriadok úradu, ktorý vydá predseda úradu.
(8) Práva a povinnosti zamestnancov úradu ustanovené zákonom o štátnej službe, zákonom o verejnej službe a Zákonníkom práce sú bližšie upravené v Pracovnom poriadku úradu a v služobných predpisoch.
(9) Na zabezpečenie plnenia nevyhnutných úloh úradu môže predseda úradu zriadiť stále alebo dočasné poradné orgány. Poradné orgány prerokúvajú dôležité otázky súvisiace s činnosťou úradu.
Rada úradu16) je orgánom úradu, ktorý rozhoduje o rozklade, preskúmava rozhodnutia mimo odvolacieho konania, rozhoduje o obnove konania a o proteste prokurátora v prípadoch, v ktorých rozhoduje vedúci ústredného orgánu štátnej správy podľa osobitného predpisu17). Čl.7
(1) Úrad sa pri prešetrovaní a rozhodovaní vo veciach ochrany hospodárskej súťaže riadi Ústavou Slovenskej republiky, zákonmi a ďalšími všeobecne záväznými právnymi predpismi, medzinárodnými zmluvami a dokumentmi vydanými na ich základe, štatútom a organizačným poriadkom úradu, vnútornými organizačnými riadiacimi dokumentmi úradu a pri plnení ďalších úloh aj uzneseniami vlády Slovenskej republiky, plánom práce vlády Slovenskej republiky a plánom legislatívnych úloh vlády Slovenskej republiky.
(2) Úrad uplatňuje vo svojej činnosti organizačné princípy štátnej správy a také formy a metódy práce, ktoré smerujú k jej racionalizácii a zvyšovaniu účinnosti tým, že účelne využíva prostriedky organizačnej a výpočtovej techniky a formy tímovej práce.
(3) Úrad pri plnení úloh spolupracuje s ministerstvami, s ostatnými ústrednými orgánmi štátnej správy a ďalšími štátnymi orgánmi a právnickými osobami. Vymieňa si s nimi potrebné informácie a podklady a prerokúva s nimi najmä opatrenia, ktoré sa týkajú ochrany hospodárskej súťaže. (4) Úrad pri plnení svojich úloh využíva podnety a skúsenosti orgánov verejnej moci, podnety verejnosti a poznatky verejných inštitúcií, vedeckých inštitúcií, výskumných pracovísk, stavovských a profesijných organizácií, ktoré zapája do práce najmä pri riešení otázok koncepčnej a legislatívnej povahy.
a) došlo k zásadnej zmene pôsobnosti alebo úloh úradu
1. zrušením alebo zmenou právnych predpisov alebo iných riadiacich aktov, na základe ktorých úrad plní úlohy,
2. vydaním nových právnych predpisov alebo iných riadiacich aktov, ktoré obsahujú úlohy úradu,
3. presunom pôsobnosti úradu na iný ústredný orgán štátnej správy alebo územnú samosprávu,
b) má dôjsť k závažným zmenám v zásadách činnosti alebo zásadách organizácie úradu nad rámec pravidiel stanovených týmto štatútom. Čl. 9
Zrušuje sa Štatút Protimonopolného úradu Slovenskej republiky zo dňa 4. augusta 1998.
Tento štatút schválila vláda Slovenskej republiky uznesením číslo 1215 zo 6.novembra 2002. Platnosť a účinnosť nadobúda dňom jeho schválenia. 1 ) Zákon Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov.
2 ) Zákon č. 312/2001 Z.z. o štátnej službe a o zmene a doplnení niektorých zákonov v znení neskorších predpisov.
3 ) Zákon č. 313/2001 Z.z. o verejnej službe v znení neskorších predpisov.
4 ) § 4 ods. 3 písm. b) zákona Národnej rady Slovenskej republiky č. 18/1996 Z.z. o cenách v znení neskorších predpisov.
5 ) § 9 ods. 2 zákona č. 59/1997 Z.z. o ochrane pred dumpingom pri dovoze tovaru.
6 ) § 5 písm. b) zákona č. 214/1997 Z.z. o ochranných opatreniach pri dovoze.
7 ) § 8 ods. 2 zákona č. 226/1997 Z.z. o subvenciách a vyrovnávacích opatreniach.
8 ) Zákon Národnej rady Slovenskej republiky č. 278/1993 Z.z. o správe majetku štátu v znení neskorších predpisov.
9 ) Napríklad § 1 zákona Národnej rady Slovenskej republiky č.10/1996 Z.z. o kontrole v štátnej správe v znení neskorších predpisov.
10 ) § 35 ods. 3 zákona č. 575/2001 Z.z. o organizácii činnosti vlády a organizácii ústrednej štátnej správy v znení neskorších predpisov.
11 ) Zákon č. 241/2001 Z.z. o ochrane utajovaných skutočností a o zmene a doplnení niektorých zákonov v znení zákona č. 418/2002 Z.z..
12 ) Zákon Národnej rady Slovenskej republiky č. 261/ 1995 Z.z. o štátnom informačnom systéme.
13 ) § 37 zákona č. 575/2001 Z.z. v znení neskorších predpisov.
14 ) Zákon č. 312/2001 Z.z. v znení neskorších predpisov. 15 ) § 8 ods. 1 zákona č. 312/2001 Z.z. v znení neskorších predpisov.
16 ) § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení zákona č. 465/2002 Z.z.. 17 ) § 63 ods. 1 a § 69 ods. 2 zákona č. 71/1967 Zb. o správnom konaní (správny poriadok).

References: Čl. 3
 Čl.7
 Čl. 9
 § 4
 § 9
 § 5
 § 8
 § 1
 § 35
 § 37
 § 8
 § 18
 § 63
 § 69